In nomine sancte et individue Trinitatis amen. Ego Ludovicus, Dei gratia Francorum rex. Novimus congruere regibus et principibus terrarum ut erga subjectos retineant quamdam humanitatem et benignarum consuetudinum blandimento ipsos confoveant. Blancardus autem de Lorriaco, carus nobis et patri nostro bone memorie regi Ludovico, familiaritate regia potens effectus, edificavit Molinetum, cujus loci habitatoribus, prece Blancardi, patris mei indulgentia contribuit consuetudines Lorriaci. Ejusdem Blancardi filius et heres, Robertus, bene Molinetum tenere non poterat, quod nobis excambivit et ipsius cambii medietatem ecclesie beati Benedicti donavimus. Itaque ut villa magis ac magis crescat, petitione inhabitantium, Lorriaci consuetudines ipsis concessimus et pro memoria scribi fecimus in hunc modum: (1). Quicumque in parrochia de Molineto domum habebit ut supra in charta n° CLXVIII, verbo Molinetum ad vicem verbi Lorriacum posito, et eo excepto quod ommissus est articulus qui in charta Lorriaci sub numero 34 signatur, articuli duo, qui hic 36 et 37 notantur, additi sunt et aliqui articuli in hunc modum sunt mutati: (10). Et nullus Molineti vinum ad bannum vendat; nobis autem licebit vendere vinum de cellario nostro ad bannum per XV tantum dies, similiter abbati licebit vendere per XV dies ad bannum. (15). Corvetam in Molineto et nos et abbas semel in anno communiter habebimus ad vinum nostrum adducendum [de] Aurelianis; ita quod medietas hominum qui hanc consuetudinem debent, vinum nostrum adducet de Aurelianis et altera medietas vinum abbatis similiter adducet de Aurelianis; hoc autem facient illi qui quadrigas et equos habuerint et inde submoniti fuerint nec a nobis habebunt procurationem; ceteri vero ligna ad coquinam nostram et abbatis adducent. (31). De omni autem possessione quam tenuerint homines apud Molinetum, quantumcumque villa creverit in burgo et castello, et quam tenuerint in terra franchisie et sub sancto Benedicto in ipsa parochia Molineti, justificabunt se apud Molinetum; pro his autem que in terra sancti Benedicti habuerint extra parochiam Molineti, pro facienda justitia ad Curiam Mariniaci et non ultra venient. (34). (Deest). (36). Proinde sciendum est quoque quod medietas consuetudinum retentarum abbatis erit. (37). Sane omnes alios qui manserunt ad Garmandiam et ad Boscum sancti Petri excipimus a supradictis consuetudinibus. Quod ut ratum sit in posterum atque inconcussum, memorie litterarum traditum sigillo nostro muniri et nominis nostri caractere consignari precepimus. Actum publice Lorriaci, anno ab incarnatione Domini M°C°L°IX°, astantibus in palatio nostro quorum apposita sunt nomina et signa. Signum Guidonis buticularii. Signum Matthei camerarii. Signum Matthei constabularii. Data per manum Hugonis cancellarii.